b'\n_START_ARTICLE_\nLouisiana kunstmuseum\n_START_SECTION_\nHistorie\n_START_PARAGRAPH_\nMuseet ble grunnlagt i 1958 av Knud W. Jensen, som ervervet villaen med det form\xc3\xa5l \xc3\xa5 etablere et museum for moderne kunst. Jensen var ogs\xc3\xa5 museets direkt\xc3\xb8r fram til sin d\xc3\xb8d i 2000. Helt fra begynnelsen var det Jensens visjon \xc3\xa5 skape et museum med sjel og hvor kunsten skulle komme publikum i m\xc3\xb8te, ikke h\xc3\xb8ystemt, men som noe som kommuniserte direkte med beskueren. Han understreket det betydningsfulle i behovet med \xc2\xabsupplerende innhold\xc2\xbb som kunne medvirke til \xc3\xa5 levendegj\xc3\xb8re og berike milj\xc3\xb8et._NEWLINE_Louisiana fikk sitt navn av hoffjegermester Alexander Brun. Han oppf\xc3\xb8rte villaen i 1855. Den utgj\xc3\xb8r fremdeles hovedinngangen p\xc3\xa5 museet, som har blitt utvidet flere ganger. Villaens navn er sannsynligvis inspirert av de i alt tre kvinner han rakk \xc3\xa5 gifte seg med \xe2\x80\x93 de het alle Louise! Knud W. Jensen valgte \xc3\xa5 beholde navnet fra dets landsted.\n_START_SECTION_\nSamlingen\n_START_PARAGRAPH_\nMuseets samling var opprinnelig overveiende dansk modernisme, men har siden blitt utvidet til moderne internasjonal kunst med kunstnere som Jean Arp, Max Ernst, Pablo Picasso og Andy Warhol. Samlingen teller over 3 500 verker. De omhandler tiden fra 1945 og fram til i dag. Samlingen inneholder stort sett alle sjangre, men hovedvekten er p\xc3\xa5 maleri og skulptur. Foruten de nevnte finnes ogs\xc3\xa5 Alberto Giacometti, Jean Dubuffet, Yves Klein, Andy Warhol, Robert Rauschenberg, Henry Moore, Asger Jorn, George Baselitz, Sigmar Polke, Anselm Kiefer og Per Kirkeby._NEWLINE_Det er \xc3\xa5rlig mellom fire og seks st\xc3\xb8rre utstillinger av moderne og samtidig kunst. Av andre aktiviteter kan nevnes film, konserter, barnehus, kaf\xc3\xa9 og  museumsbutikk med kunstb\xc3\xb8ker, grafikk, plakater og design.'